28ος Κύκλος Βασικής Εκπαίδευσης Διαμεσολαβητών - Δηλώσεις Συμμετοχής

To Αθηναϊκό Κέντρο Κατάρτισης και Εκπαίδευσης Διαμεσολαβητών (Α.Κ.Κ.Ε.Δ.) - «ΠΡΟΜΗΘΕΑΣ» ανακοινώνει νέο **Κύκλο Βασικής Εκπαίδευσης Διαμεσολαβητών** συνολικής διάρκειας 6 ημερών (5 ημέρες/40 ώρες εκπαίδευσης - πλέον μίας ημέρας εξέτασης/αξιολόγησης), σύμφωνα με τα προβλεπόμενα στο Ν. 3898/2010 και το ΠΔ 123/2011.

Ο εκπαιδευτικός κύκλος θα πραγματοποιηθεί από **07 έως 12 Μαρτίου 2016 (28ος)**, 9:00 π.μ. έως 6:30 μ.μ., στην ελληνική γλώσσα, ενώ για τη διάρκεια μιας εκπαιδευτικής ημέρας θα υπάρχει επιπλέον παρουσία ξένου εκπαιδευτή μαζί με τους Έλληνες εκπαιδευτές, με ταυτόχρονη διερμηνεία από την αγγλικά στην ελληνική.

Η εκπαίδευση παρέχεται από τον διεθνή φορέα **ADR Center - Member** **of** **JAMS** **International,** στο πλαίσιο της αποκλειστικής συνεργασίας του ΑΚΚΕΔ «Προμηθέας» με τον μεγαλύτερο πάροχο υπηρεσιών εκπαίδευσης και διαμεσολάβησης στην Ευρώπη, και θα έχει επικεφαλής τις Ελληνίδες εκπαιδεύτριες (lead trainers) **Έλενα Κολτσάκη και Νανά Παπαδογεωργάκη**, ιδρυτικά μέλη του Ελληνικού Ινστιτούτου Διαμεσολάβησης (GMI), δικηγόρους, διαπιστευμένες διαμεσολαβήτριες και εκπαιδεύτριες διαμεσολαβητών από το ΥΔΔΑΔ και ξένους φορείς, με μεγάλη διδακτική εμπειρία στην Ελλάδα και σε ακαδημαϊκά ιδρύματα και οργανισμούς σε ολόκληρο τον κόσμο.

Το ADR Center εδρεύει στη Ρώμη και είναι σήμερα η μεγαλύτερη εταιρεία παροχής υπηρεσιών Διαμεσολάβησης στην Ευρώπη στον τομέα των αστικών και εμπορικών υποθέσεων. Είναι μέλος του JAMS International, του κορυφαίου Διεθνούς Οργανισμού για τη Διαμεσολάβηση (ΗΠΑ) και μεγαλύτερου παρόχου υπηρεσιών εναλλακτικής επίλυσης διαφορών (ADR Provider) στον κόσμο.

Το ADR Center διαχειρίζεται ετησίως χιλιάδες εγχώριες και διεθνείς υποθέσεις διαμεσολάβησης, αποτελώντας το μοναδικό Κέντρο στην Ευρώπη που έχει αυτού του είδους την εμπειρία. Έχει εκπαιδεύσει και πιστοποιήσει εκατοντάδες διαμεσολαβητές σε Ευρώπη, Αμερική, Ασία και Αφρική, πολλούς από αυτούς για λογαριασμό διεθνών οργανισμών, όπως η Παγκόσμια Τράπεζα, η Ευρωπαϊκή Επιτροπή κά. Τα τελευταία χρόνια το ADR Center συνεργάζεται στενά με κυβερνήσεις κρατών – μελών της ΕΕ και άλλων χωρών για τη διαμόρφωση της νομοθεσίας τους με σκοπό την αύξηση των υποθέσεων που θα επιλύονται μέσω της διαμεσολάβησης. Το ADR Center, με ιδρυτή τον καθηγητή Giuseppe De Palo, διαθέτει ένα πάνελ διεθνώς αναγνωρισμένων εκπαιδευτών στη διαμεσολάβηση, στους οποίους περιλαμβάνονται καθηγητές από εξέχοντα ακαδημαϊκά ιδρύματα και ειδικοί επαγγελματίες της διαμεσολάβησης.

(Περισσότερες πληροφορίες για τις εκπαιδευτικές δραστηριότητες του ADR Center, στο [www.adrcenter.com/academy/en/](http://www.adrcenter.com/academy/en/)).

Το νέο πρόγραμμα κατάρτισης ενσωματώνει τα πιο διαδεδομένα και αποτελεσματικά μοντέλα βιωματικής και θεωρητικής εκπαίδευσης, έξυπνες τεχνικές διαμεσολάβησης και έναν συνδυασμό από διεθνείς εκπαιδευτές που διδάσκουν σε διάσημα ιδρύματα του κόσμου και ταυτόχρονα χειρίζονται εκατοντάδες υποθέσεις διαμεσολάβησης ετησίως, δημιουργώντας, έτσι, ένα από τα πληρέστερα και πιο επιτυχημένα διεθνή προγράμματα κατάρτισης. Επιπλέον, στο πλαίσιο της πρακτικής τους εμπειρίας, επιλεγμένοι διαμεσολαβητές θα έχουν τη δυνατότητα συμμετοχής σε πραγματικές διαμεσολαβήσεις (observations), σε πόλεις της Ευρώπης και της Αμερικής, ως παρατηρητές επαγγελματιών διαμεσολαβητών.

Στην εκπαίδευση μπορούν να λάβουν μέρος, τόσο **δικηγόροι, όσο και μη δικηγόροι,** κατά τα οριζόμενα στο άρθρο 4 περίπτωση γ΄ του ν. 3898/2010, όπως σήμερα και μετά το νόμο 4254/2014 ισχύει.

Οι συμμετέχοντες που θα παρακολουθήσουν το Πρόγραμμα της Βασικής Εκπαίδευσης (που έχει καθαρή διδακτική διάρκεια 40 ωρών, πλέον του χρόνου προετοιμασίας και των εξετάσεων) και περάσουν με επιτυχία την γραπτή και προφορική αξιολόγηση στο τέλος του προγράμματος (επιπλέον ημέρα αξιολόγησης) θα λάβουν **Αναγνωρισμένο Διεθνή Τίτλο Πιστοποιημένου Διαμεσολαβητή** από το **ADR** **Center – Member** **of** **JAMS** **International** καθώς και **Τίτλο Εκπαιδευμένου Διαμεσολαβητή** από το **ΑΚΚΕΔ «ΠΡΟΜΗΘΕΑΣ»**. Στη συνέχεια, οι εκπαιδευθέντες διαμεσολαβητές μπορούν να συμμετέχουν στις εξετάσεις που ορίζονται στο αρ. 6 παρ.3 του ν. 3898/2010, ώστε να λάβουν την διαπίστευσή τους από το ΥΔΑΔΔ.

Το πρόγραμμα περιλαμβάνει:

Α) Προετοιμασία πριν από την έναρξη της εκπαίδευσης με επιλεγμένη βιβλιογραφία *(Pre* *Course* *Reading)*

Β) Παρακολούθηση και συμμετοχή κατά τη διάρκεια του εκπαιδευτικού κύκλου (9.00-18.30 καθημερινά- 5 +1 ημέρες) *(Basic* *Course)*

Γ) Συνεχιζόμενη επιπλέον κατάρτιση, με επιλεγμένη βιβλιογραφία *(After Course Reading)*

Η ολοκλήρωση από τους υποψήφιους διαμεσολαβητές των ανωτέρω εξετάσεων με επιτυχία, αποτελεί προϋπόθεση για τη μετέπειτα συμμετοχή τους στις εξετάσεις διαπίστευσης διαμεσολαβητών του Υπουργείου Δικαιοσύνης, Διαφάνειας και Ανθρωπίνων Δικαιωμάτων.

Η εκπαίδευση καθώς και η αξιολόγηση θα λάβουν χώρα στις εγκαταστάσεις του «ΠΡΟΜΗΘΕΑ» (Φειδίου 18, 4ος Όροφος, Αθήνα).

Το ποσό των διδάκτρων ανέρχεται σε 1.850 €.

Σύμφωνα με το άρθρο 6 παρ. 3 του Π.Δ. 123/2011, ο αριθμός των υποψηφίων διαμεσολαβητών που συμμετέχουν σε κάθε κύκλο βασικής εκπαίδευσης δεν μπορεί να υπερβαίνει τους δέκα οκτώ (18).

Ο «ΠΡΟΜΗΘΕΑΣ» διατηρεί το δικαίωμα να αναβάλει ή να ματαιώσει την έναρξη κάθε κύκλου βασικής εκπαίδευσης διαμεσολαβητών που έχει προγραμματίσει, σε περίπτωση που ο αριθμός των αιτούντων για συμμετοχή στον αντίστοιχο κύκλο είναι μικρότερος των δέκα οκτώ (18), ή σε περίπτωση που καθίσταται αδύνατη η παροχή υπηρεσιών εκπαίδευσης για οποιαδήποτε αιτία.

Η παρουσία των υποψηφίων καθ’ όλη τη διάρκεια της εκπαίδευσης και η συμμετοχή στην προφορική και γραπτή αξιολόγηση είναι **υποχρεωτική** για την ολοκλήρωση της βασικής εκπαίδευσης διαμεσολαβητή. Σε περίπτωση μη ολοκλήρωσης της εκπαίδευσης ή μη επιτυχούς συμμετοχής στην προφορική και γραπτή αξιολόγηση, τα καταβληθέντα δίδακτρα δεν επιστρέφονται.

Οι τυχόν αποτυχόντες υποψήφιοι έχουν τη δυνατότητα νέας γραπτής και προφορικής αξιολόγησής τους σε επόμενους κύκλους εκπαίδευσης που θα οριστούν από το ΑΚΚΕΔ «Προμηθέας» και σύμφωνα με τον κανονισμό σπουδών του «ΠΡΟΜΗΘΕΑ».

**ΠΡΟΫΠΟΘΕΣΕΙΣ ΣΥΜΜΕΤΟΧΗΣ**

Ο/η υποψήφιος/α που επιθυμεί να συμμετάσχει σε κύκλο βασικής εκπαίδευσης διαμεσολαβητών πρέπει να:

1. Καταβάλει τα δίδακτρα

**είτε** εφάπαξ με πίστωση στον ακόλουθο τραπεζικό λογαριασμό που τηρεί ο «ΠΡΟΜΗΘΕΑΣ»:

ΤΡΑΠΕΖΑ ΠΕΙΡΑΙΩΣ

Αριθμ. Λογ/σμού: 5011-061680-764

(ΙΒΑΝ: GR79 0172 0110 0050 1106 1680 764) ,

**είτε** τμηματικά, εξοφλώντας το συνολικό ποσό των διδάκτρων σε δύο ή περισσότερες (έως και δέκα) άτοκες μηνιαίες δόσεις, μέσω πιστωτικής κάρτας οποιουδήποτε πιστωτικού ιδρύματος. Η καταβολή με τον προαναφερόμενο τρόπο πραγματοποιείται στα γραφεία του «ΠΡΟΜΗΘΕΑ» (Φειδίου 18, 4ος όροφος, Δευτέρα – Παρασκευή, ώρες 08:00 π.μ. – 15:00 μ.μ., αρμόδια υπάλληλος κ. Τζιώτη, πληροφορίες: τηλ. 210-3303310, e-mail [info@akked.gr](mailto:info@akked.gr) )

1. Υποβάλει αίτηση-υπεύθυνη δήλωση [[συνημμένο αρχείο](http://www.akked.gr/sites/default/files/page/file_attachments/aitisi-ypefthini-dilosi_akked-prometheas.doc)]

**είτε** στα γραφεία του «ΠΡΟΜΗΘΕΑ» ( Φειδίου 18, 4ος όροφος, Δευτέρα – Παρασκευή, ώρες 08:00 π.μ. – 15:00 μ.μ., αρμόδια υπάλληλος κ. Τζιώτη, πληροφορίες: τηλ. 210-3303310, e-mail [info@akked.gr](mailto:info@akked.gr) ), **ταυτόχρονα με την προσκόμιση του παραστατικού καταβολής των διδάκτρων** στον παραπάνω τραπεζικό λογαριασμό του «ΠΡΟΜΗΘΕΑ» ,

**είτε** ηλεκτρονικά στην παραπάνω διεύθυνση ηλεκτρονικού ταχυδρομείου του «ΠΡΟΜΗΘΕΑ». Στην περίπτωση ηλεκτρονικής υποβολής της αίτησης θα πρέπει με το ίδιο ηλεκτρονικό μήνυμα της υποβολής να αποσταλεί, σε μορφή συνημμένου αρχείου (“attached”), το παραστατικό καταβολής των διδάκτρων στον ανωτέρω τραπεζικό λογαριασμό.

**ΠΡΟΣΟΧΗ:** Αιτήσεις συμμετοχής στον κύκλο βασικής εκπαίδευσης θα γίνονται δεκτές υπό την προϋπόθεση ότι έχουν καταβληθεί τα δίδακτρα με έναν από τους παραπάνω τρόπους και **μέχρι την εξάντληση των διαθέσιμων θέσεων (έως -18) για τον ίδιο κύκλο εκπαίδευσης, κατ’ απόλυτη σειρά προτεραιότητας.** Η προτεραιότητα καθορίζεται από τον χρόνο υποβολής της αίτησης, είτε στα γραφεία του «ΠΡΟΜΗΘΕΑ» (οπότε ο χρόνος υποβολής της αίτησης προκύπτει από σχετικό πρωτόκολλο που τηρείται στη Γραμματεία του «ΠΡΟΜΗΘΕΑ»), είτε στην ηλεκτρονική διεύθυνση του «ΠΡΟΜΗΘΕΑ» [info@akked.gr](mailto:info@akked.gr) (οπότε ο χρόνος υποβολής της Αίτησης προκύπτει από τον χρόνο λήψης από τον «ΠΡΟΜΗΘΕΑ» του αντίστοιχου ηλεκτρονικού μηνύματος ο οποίος επιβεβαιώνεται από e-mail που σας αποστέλλεται αυθημερόν από την Γραμματεία του «ΠΡΟΜΗΘΕΑ»). **Αιτήσεις που υποβάλλονται χωρίς να έχουν καταβληθεί τα δίδακτρα μέχρι την έναρξη της εκπαίδευσης δεν θα λαμβάνονται υπόψη.** Σε περίπτωση που συμπληρωθεί ο αριθμός των δεκαοκτώ (18) εκπαιδευόμενων για τον κύκλο εκπαίδευσης, επιπλέον αιτήσεις δεν θα γίνονται δεκτές και οι υποψήφιοι θα ενημερώνονται σχετικά και θα καλούνται να υποβάλουν νέα αίτηση – υπεύθυνη δήλωση για τη συμμετοχή τους σε μεταγενέστερο κύκλο εκπαίδευσης.

**3.** Υποβάλει στη Γραμματεία του «ΠΡΟΜΗΘΕΑ» (Φειδίου 18, 4ος όροφος, Δευτέρα – Παρασκευή, ώρες 08:00 π.μ. – 16:00 μ.μ., αρμόδια υπάλληλος κ. Τζιώτη, πληροφορίες: τηλ. 2103303310, e-mail [info@akked.gr](mailto:info@akked.gr) , το αργότερο μέχρι την ημερομηνία έναρξης του αντίστοιχου κύκλου βασικής εκπαίδευσης, τα απαιτούμενα δικαιολογητικά τα οποία είναι :

1) Για **δικηγόρους**:

α) Απόσπασμα Ποινικού Μητρώου, από το οποίο να προκύπτει ότι ο υποψήφιος δεν έχει καταδικαστεί αμετάκλητα για κακούργημα ή πλημμέλημα, που κωλύει το διορισμό του ως δικηγόρου, σύμφωνα με το άρθρο 26 παράγραφος 1 του ΝΔ 3026/1954 (άρθρο 6 παρ. 1 περ. α’ του Π.Δ. 123/2011).

β) Πιστοποιητικό Υπηρεσιακής Κατάστασης από τον οικείο Δικηγορικό Σύλλογο, από τον οποίο να προκύπτει ότι ασκεί το λειτούργημα του δικηγόρου και δεν έχει καταδικαστεί πειθαρχικά με ποινή προσωρινής ή οριστικής παύσης (άρθρο 6 παρ. 1 περ. β’ του Π.Δ. 123/2011).

2) Για **μη δικηγόρους**:

α) Νομίμως επικυρωμένο αντίγραφο τίτλου σπουδών ανώτατου εκπαιδευτικού ιδρύματος της ημεδαπής ή αντίστοιχου τίτλου σπουδών σχολών της αλλοδαπής, που συνοδεύεται από πράξη αναγνώρισης του ΔΙ.Κ.Α.Τ.Σ.Α. ή από πιστοποιητικό αναγνώρισης του Δ.Ο.ΑΤ.Α.Π. για την ισοτιμία ή/και την αντιστοιχία και

β) Απόσπασμα ποινικού μητρώου, από το οποίο να προκύπτει ότι δεν συντρέχουν τα κωλύματα του αρθ. 8 του νόμου 3528/2007.

Σε περίπτωση μη έγκαιρης υποβολής των ανωτέρω (υπό -3-) εγγράφων στη Γραμματεία του «ΠΡΟΜΗΘΕΑ» ο υποψήφιος δεν θα έχει δικαίωμα συμμετοχής στον αντίστοιχο κύκλο βασικής εκπαίδευσης και θα του επιστρέφονται τα δίδακτρα που έχει καταβάλει.

Καλή επιτυχία σε όλους τους ενδιαφερόμενους!

**Για το Δ.Σ. του Α.Κ.Κ.Ε.Δ. «ΠΡΟΜΗΘΕΑΣ»**

**Ο Πρόεδρος**

**Μιχάλης Κ. Καλαντζόπουλος**  
**Δικηγόρος, Σύμβουλος Δ.Σ.Α.**